|  |
| --- |
| **ПРАВИЛНИК**  **о начину вршења граничних провера и начину издавања, изгледу и садржају аката које полицијски службеници сачињавају приликом обављања послова граничних провера**  "Сл. гласник РС", бр. 104/2018 |

Предмет Правилника

Члан 1

Овим правилником се прописује начин вршења граничних провера и начин издавања, изглед и садржај аката које полицијски службеници сачињавају приликом обављања послова граничних провера.

Сврха и циљ граничних провера

Члан 2

Граничне провере обављају се у сврху граничне контроле и у циљу утврђивања да ли лица у намераваном преласку државне границе испуњавају услове за улазак на територију Републике Србије односно излазак са територије Републике Србије, укључујући саобраћајна средства и ствари.

Место вршења граничних провера

Члан 3

Граничне провере обављају се непосредно по приступању лица, односно саобраћајног средства на подручје граничног прелаза, а у вези са намераваним преласком државне границе или након што је извршен прелазак државне границе.

У циљу ефикаснијег обављања граничних провера, део граничних провера може се извршити и пре доласка лица, односно превозног средства на подручје граничног прелаза.

Граничне провере обављају се на првој линији или на другој линији провера или на другом погодном месту.

Граничне провере обављају се на улазу у Републику Србију пре царинске и инспекцијске контроле, а на излазу из Републике Србије након царинске и инспекцијске контроле.

Граничне провере могу се обављати и изван подручја граничног прелаза и то:

1) у возовима, ваздухопловима и на пловилима;

2) на другом месту ван подручја граничног прелаза (члан 35. став 2. Закона о граничној контроли) и

3) као детаљне граничне провере ван места граничног прелаза у складу са чланом 66. став 1. Закона о граничној контроли.

Прва и друга линија граничних провера

Члан 4

Прва линија провере је место на подручју граничног прелаза на коме се обавља гранична провера свих лица, докумената, саобраћајних средстава и ствари.

Друга линија провере је место на подручју граничног прелаза где се обавља детаљна провера лица, докумената, саобраћајних средстава и ствари која изискује дужи временски период, а која није место прве линије провера.

Провере на другој линији, по правилу обавља полицијски службеник који не обавља граничне провере на првој линији.

Провера на другој линији, по правилу се обавља када полицијски службеник приликом обављања граничних провера на првој линији посумња:

1) у веродостојност навода у вези места поласка, места намераваног боравка, средстава које може законито прибавити, других околности везаних за сврху путовања, односно разлоге преласка државне границе;

2) у важење и исправност путне или друге исправе прописане за прелазак државне границе за лице и/или возило;

3) да је странац прекорачио време одобреног боравка;

4) да су лица, психоактивне контролисане супстанце, оружје, муниција, експлозивна средства и други предмети и материје чије је преношење преко државне границе забрањено, односно под посебним режимом скривени у саобраћајном средству;

5) да се лица потражују,

6) да се саобраћајно средство, ствари или документа потражују или су предмет кривичног дела или прекршаја;

7) да лице, његово саобраћајно средство и ствари које носи са собом може угрозити безбедност државне границе, јавни поредак и јавно здравље;

8) да постоје друге околности које указују на постојање кривичног дела или прекршаја.

Члан 5

О потреби обављања граничних провера на другој линији полицијски службеник који обавља граничне провере на првој линији без одлагања обавештава полицијског службеника који руководи граничним проверама на граничном прелазу.

Полицијски службеник који руководи граничним проверама на граничном прелазу одредиће полицијског службеника који ће предузети мере и радње ради обављања граничне провере на другој линији.

Полицијски службеник који обавља граничне провере на другој линији доласком на место обављања прве линије провере преузима лице, документа, саобраћајно средство и ствари, и на месту одређеном за другу линију провере обавља прописане мере и радње.

Полицијски службеници који обављају граничне провере на првој и другој линији користе расположиву опрему и средства, техничка помагала, алат и прибор, службене евиденције и базе података у складу са инструкцијама донетим од стране министра.

Основна гранична провера

Члан 6

Над свим лицима која прелазе државну границу по правилу се обавља основна гранична провера, осим ако међународним уговорима или прописима Републике Србије није другачије одређено.

Основна гранична провера лица је ефикасна и непосредна провера која се врши увидом у путну исправу или другу исправу прописану за прелазак државне границе (у даљем тексту: друга исправа), у вези са намераваним преласком државне границе или непосредно након што је извршен прелазак државне границе, у циљу провере идентитета и утврђивања да:

1) се лице није легитимисало туђом путном исправом;

2) је путна исправа и друга исправа важећа;

3) путна исправа и друга исправа није оштећена или неподобна и

4) у путној или другој исправи не постоје знаци фалсификовања.

Путна исправа у коју се не може отиснути печат при уласку или изласку из Републике Србије, печат о преносу оружја и муниције преко државне границе, посебне ознаке и други подаци од значаја за прелажење државне границе, или је дошло до промене личног описа у односу на фотографију сматра се неподобном. Са таквом путном исправом лицу неће бити дозвољен прелазак државне границе.

Основне граничне провере, поред наведеног обухватају проверу лица, путних исправа или других докумената и саобраћајних средстава уз употребу техничких средстава, уређаја и информатичких система за провере кроз расположиве евиденције и базе података које води Министарство и други органи државне управе, као и међународне организације у складу са инструкцијама којима се прописује начин употребе техничких средстава, уређаја и информатичких система.

Основне граниче провере, уз помоћ оптичких читача и информатичких система, обављају се очитавањем, прикупљањем и обрадом података из машински читљиве зоне документа, са чипа или других биометријских података садржаних у документима, као и очитавањем, прикупљањем и обрадом података везаних за регистарске ознаке возила.

Детаљна гранична провера

Члан 7

Детаљна гранична провера обавља се, у вези са намераваним преласком државне границе или непосредно након што је извршен прелазак државне границе, над лицима за која постоје основи сумње да могу угрозити безбедност државне границе, јавну безбедност, јавни поредак и јавно здравље или да ће злоупотребити боравак на територији Републике Србије.

Детаљна гранична провера обавља се са циљем утврђивања законских услова за прелазак државне границе и поред основних граничних провера, може обухватити и следеће провере, на основу Закона о граничној контроли и посебних закона:

1) у расположивим евиденцијама и базама података за лица и документа, саобраћајна средства и ствари које води Министарство унутрашњих послова (у даљем тексту: Министарство) и други органи државне управе, међународне организације, као и предузимање наложених мера и радњи у складу са расположивим техничким могућностима граничног прелаза;

2) отисака улазних и излазних печата у путној исправи и других података унетих у путну или другу исправу;

3) да ли странац поседује важећу визу уколико је потребна;

4) да ли странац има довољно средстава за издржавање за време намераваног боравка у Републици Србији, за повратак у државу порекла или транзит у другу државу, или му је на други начин обезбеђено издржавање за време намераваног боравка у Републици Србији;

5) да ли је странац у транзиту, и да ли испуњава услове за улазак у другу државу транзита или државу крајње дестинације;

6) да ли је странцу на снази заштитна мера удаљења, мера безбедности протеривања странца, односно забрана уласка односно изласка са територије Републике Србије;

7) да ли странац има потврду о вакцинисању или други доказ да није оболео, а долази са подручја захваћеног епидемијом заразних болести;

8) да ли странац има путно здравствено осигурање за период за који намерава да борави у Републици Србији;

9) дужине трајања претходних боравака у Републици Србији с циљем утврђивања да ли је лице искористило допуштени период боравка односно прекорачило допуштени период боравка;

10) сврхе боравка на територији Републике Србије, односно сврхе путовања, места поласка, одредишта, или транзита, према потреби уз проверу докумената којима доказује веродостојност навода о намераваном преласку државне границе;

11) да ли ће лице, његово саобраћајно средство и ствари које носи са собом угрозити безбедност државне границе, јавни поредак и јавно здравље.

Детаљна гранична провера, поред наведеног може обухватити проверу лица, путних исправа или других докумената и саобраћајних средстава уз употребу техничких средстава, уређаја, расположивих алата и прибора и информатичких система за провере кроз расположиве евиденције и базе података које води Министарство и други органи државне управе, као и међународне организације у складу са инструкцијама којима се прописује начин употребе техничких средстава, уређаја и информатичких система.

Приликом обављања детаљне граничне провере, лице које се проверава на другој линији провере, обавештава се о разлогу, сврси и поступку те провере.

Члан 8

Детаљна гранична провера из члана 7. се обавља и приликом преношења оружја и муниције преко државне границе.

Приликом преношења оружја и муниције преко државне границе, под условима и на начин утврђен прописима којима се уређује набављање, држање и ношење оружја и муниције, полицијски службеник граничне полиције и царински службеник, заједно обављају детаљну граничну проверу са циљем утврђивања да ли особа која преноси оружје и муницију поседује доказ о власништву над оружјем (упоређивање података о оружју са оружним листом), документа којима потврђује разлог преношења оружја и муниције преко државне границе (позив ловачког друштва, позив организатора спортског такмичења или други документ којим се потврђује разлог преношења оружја и муниције преко државне границе) и испуњава остале услове за преношење оружја преко државне границе.

Граничне провере лица која прелазе државну границу на основу граничног одобрења

Члан 9

Граничне провере лица која прелазе државну границу на основу граничног одобрења обављаће се у складу са анализом ризика и у складу са проценом полицијског службеника.

Када полицијски службеник приликом граничне провере, утврди одређене чињенице и околности које указују да се гранично одобрење злоупотребљава или су престали разлози због којих је издато, уз потврду ће привремено одузети гранично одобрење и уз писани извештај доставити организационој јединици граничне полиције која је одобрење издала у циљу предузимања даљих мера.

Гранична провера на привременом граничном прелазу

Члан 10

Гранична провера на привременом граничном прелазу обавља се на месту и у време одређено решењем Министарства о одређивању привременог граничног прелаза, на начин прописан за обављање граничних провера на граничним прелазима за ту врсту саобраћаја и по правилу се обављају основне граничне провере.

На привременим граничним прелазима приликом граничних провера за оверу путних исправа користи се печат организационе јединице граничне полиције која упућује полицијске службенике ради обављања граничних провера.

Граничне провере ван подручја граничног прелаза на захтев странке

Члан 11

Граничне провере лица, превозних средстава и ствари у ваздушном и водном саобраћају могу се обавити и на другом месту ван подручја граничног прелаза када постоје услови за примену закона, а на захтев странке.

Приликом граничних провера из става 1. овог члана за оверу путних исправа користи се печат организационе јединице граничне полиције која упућује полицијске службенике.

Полицијски службеници који су обавили граничну проверу из става 1. овог члана о истој сачињавају Извештај о извршеној граничној провери ван подручја граничног прелаза који садржи следеће податке:

1) место граничне провере;

2) датум и време почетка и завршетка граничне провере;

3) број полицијских службеника који су обављали граничне провере;

4) подаци о подносиоцу захтева за вршење граничне провере;

5) подаци о коришћеним средствима и трошковима коришћења истих;

6) подаци о коришћеним печатима;

7) подаци о лицима, превозним средствима и стварима над којима је извршена гранична провера и

8) остале релевантне податке у вези извршених провера.

Граничне провере лица која путују аутобусима

Члан 12

Граничне провере лица која путују аутобусима у међународном саобраћају, могу се обављати на подручју граничног прелаза у аутобусу или на другом месту изван аутобуса, зависно од услова и инфраструктуре граничног прелаза.

Приликом вршења граничних провера аутобуса полицијски службеник у ту сврху може користити расположиву опрему и средства, техничка помагала, алат и прибор.

Граничне провере лица која путују аутобусима започињу с провером возача аутобуса и вође групе, ако се ради о организованом путовању, након чега се приступа провери осталих путника.

Ако полицијски службеник приликом вршења граничних провера на првој линији провера посумња да лице које путује аутобусом не испуњава неки од услова за прелазак државне границе или када постоји други оправдан разлог, граничне провере ће се наставити на другој линији провера.

Граничне провере лица која путују возовима

Члан 13

Граничне провере лица која путују возовима у међународном саобраћају укључујући и ствари, могу се обављати на подручју граничног прелаза у возу или на другом месту изван воза, зависно од услова и инфраструктуре граничног прелаза. Полицијски службеник граничне провере обавља на подручју граничног прелаза на првој линији провера или у возу у покрету.

Руководилац надлежне организационе јединице граничне полиције на предлог полицијског службеника који руководи граничним проверама на граничном прелазу, на основу реда вожње међународних возова, прикупљених информација о броју путника и оствареног контакта са особљем железнице, предузеће потребне радње како би обезбедио довољан број полицијских службеника који ће извршити граничне провере и обезбеђење воза у циљу онемогућавања избегавања граничних провера.

Граничне провере из става 1. овог члана обављају се над лицима која путују у међународном железничком саобраћају, као и над железничким и другим особљем у возовима који прелазе границу, укључујући и особље у теретним и празним возовима.

Када полицијски службеник приликом вршења граничних провера на првој линији провера посумња да лице које путује возом не испуњава неки од услова за прелазак државне границе или када постоји други оправдан разлог, граничне провере ће се наставити на другој линији провера.

Када полицијски службеник приликом обављања граничних провера посумња или на други начин дође до сазнања да се у возу налазе скривена лица, оружје, муниција или експлозив или други предмети и материје чије је преношење преко државне границе забрањено или је под посебним режимом, граничне провере потребно је обавити на другој линији провера, уколико је то могуће, на посебном колосеку уз придржавање свих безбедносних мера.

Приоритет обављања граничних провера у железничком саобраћају имају путнички возови на редовним линијама при излазу из Републике Србије.

Члан 14

Приликом доласка и заустављања воза на подручје граничног прелаза, полицијски службеници непосредним опажањем врше надзор воза и спречавају излажење или улажење лица или избацивања робе или других предмета из воза.

Полицијски службеници који врше надзор воза, као и полицијски службеници који врше граничне провере у возу, морају имати средства везе ради међусобног комуницирања.

Граничне провере лица унутар воза полицијски службеници обављају користећи расположиву опрему и средства.

Ради прегледа техничких и других шупљина у возу/вагону и избегавања могућих опасности или оштећења делова због нестручности, полицијски службеник може захтевати од особља железнице да им пруже помоћ односно изврше стручно отварање и затварање истих.

Током трајања граничних провера није дозвољено кретање лица у возу или поред воза без одобрења полицијског службеника.

Након завршетка граничних провера полицијски службеник који руководи граничним проверама на граничном прелазу обавештава надлежног службеника железнице да су граничне провере завршене.

Граничне провере над лицима која имају намеру преласка државне границе на излазу из Србије обављају се након што лица којима је то последња станица путовања на територији Србије, а која уједно представља и гранични прелаз, напусте воз.

Члан 15

Граничне провере теретних возова врше се након доласка на подручје граничног прелаза или након формирања композиције на подручју граничног прелаза која се припрема за излаз и то пролазећи дуж вагона од краја ка почетку композиције. Гранична провера особља у локомотиви се обавља непосредно пре поласка воза.

Полицијски службеници врше граничне провере теретних возова заједно са царинским и службеницима железнице уз посебну пажњу и примену мера безбедности и заштите живота и имовине.

Полицијски службеници могу за преглед теретних возова користити утоварне рампе или мостове изнад пруге.

Члан 16

Граничне провере у возу у покрету могу се обављати на територије Републике Србије у складу са прописима Републике Србије или у суседној држави у складу са међународним уговором.

Граничне провере у возу у покрету унутар територије Републике Србије који улази на територију Републике Србије, започињу на првој улазној станици и завршавају до следеће станице, а у возу у покрету који излази из Републике Србије започињу на претпоследњој станици, а завршавају на последњој станици у Републици Србији или у складу са међународним уговором.

Приликом граничних провера воза у покрету између две државе који улази у Републику Србију, прво се врши излазна контрола суседних органа, а након чега започињу граничне провере од стране граничних органа Републике Србије. У случају када воз излази из Републике Србије прво се обављају се граничне провере од стране полицијских службеника граничне полиције Републике Србије, а након тога започиње контрола органа суседне државе.

Граничне провере лица у ваздушном саобраћају

Члан 17

Граничне провере лица у ваздушном саобраћају обављају се на за то одређеном месту за граничну проверу на подручју граничног прелаза или на другом месту на подручју граничног прелаза.

Део граничних провера, у циљу њиховог ефикаснијег обављања на основу анализе ризика, може се вршити и пре доласка лица, односно пре приспећа ваздухоплова на подручје граничног прелаза.

Граничне провере лица у међународном водном саобраћају

Члан 18

Граничне провере у међународном водном саобраћају обављају се тако што заповедник или управљач пловила, приликом пријављивања пловила, граничној полицији доставља препис пописа посаде и списак путника на пловилу, њихова документа прописана за прелазак државне границе, као и друга документа од значаја за граничну контролу.

Полицијски службеник који обавља граничне провере упоређује списак путника и препис пописа посаде са достављеним документима из става 1. овог члана, обавља провере у прописаним базама података и евидентира лица над којима је извршена гранична контрола.

Након завршених провера и евидентирања полицијски службеници са представником пловила и припадницима граничних служби одлазе на пловило и врше проверу идентитета лица.

Посебна правила граничних провера одређених категорија лица

Члан 19

Приликом обављања основних граничних провера чланова посаде ваздухоплова, који за време вршења дужности прелазе државну границу уз доказ о припадности посади издат у складу са посебним прописима, полицијски службеник даје предност члановима посаде над осталим путницима и провере може обавити на посебном за то предвиђеном месту.

Приликом преласка државне границе, граничне провере над малолетним лицима обављају се на исти начин као и граничне провере пунолетних лица у погледу испуњавања општих услова за прелазак државне границе.

Поред провера из става 2. овог члана, гранична провера малолетног лица обухвата проверу:

1) поседовања сагласности родитеља, старатеља или законског заступника за путовање уколико је потребна;

2) лица које је у пратњи малолетника;

3) разлога путовања и

4) других података везаних за путовање малолетног лица.

Уколико граничним проверама приступи малолетно лице коме је за прелажење државне границе потребна законом прописана сагласност, а исту не поседује, полицијски службеник одмах о томе обавештава надлежну полицијску управу ради даљег поступања и предузимања мера из њихове надлежности.

Граничне провере ствари

Члан 20

Граничне провере ствари по правилу обављају се визуелним прегледом, а према указаној потреби могу се користити техничка средства и службени пси, у циљу проналаска предмета чије је преношење преко државне границе забрањено или ограничено посебним прописима или због утврђивања идентитета.

Детаљан преглед ствари полицијски службеник обавља у посебној просторији или на посебно одређеном месту на граничном прелазу, водећи рачуна о личној безбедности и безбедности присутних лица, као и да приликом прегледа не дође до уништења, оштећења и непотребног прљања ствари.

Полицијски службеник може на основу анализе ризика или по указаној потреби вршити детаљну граничну проверу ствари и том приликом користити техничка средства и уређаје, прибор, алат и службене псе и обављати проверу кроз националне и међународне базе података, у складу са инструкцијама којима се прописује начин употребе техничких средстава, уређаја и информатичких система.

Граничне провере возила

Члан 21

Над саобраћајним средством у друмском саобраћају по правилу се обављају основне граничне провере које обухватају брзу и непосредну проверу увидом у сву предочену документацију која се односи на возача, возило, односно превозника, лица и/или пртљаг, у погледу испуњавања услова за прелазак државне границе.

Полицијски службеник према властитој процени може извршити спољашњи и унутрашњи преглед возила.

Ако полицијски службеник приликом вршења граничних провера на првој линији провера посумња у исправност документације из става 1. овог члана или када постоји други оправдан разлог, гранична провера ће се наставити на другој линији контроле. Полицијски службеник ће издати наредбу возачу да помери возило на место које му одреди и стави мотор ван погона. По процени и одобрењу полицијског службеника лица која се налазе у возилу ће напустити возило уз благовремено предузимање неопходних безбедносних мера.

Полицијски службеник може на основу анализе ризика или по указаној потреби вршити детаљну граничну проверу над возилима и стварима и том приликом користити техничка средства и уређаје, прибор, алат и службене псе.

Детаљна провера возила обавља се на другој линији контроле или на другом погодном месту.

Детаљне провере обухватају унутрашњи и спољашњи преглед возила, претрагу возила и свих места која се могу користити за сакривање у возилу, као и провере у расположивим евиденцијама и базама података, а може укључивати и растављање возила. Полицијски службеник који је извршио растављање појединих делова возила, дужан је да, након извршених провера, исте врати у првобитно стање.

Уколико се ради о возилима дипломатских мисија са ознакама ЦМД и ЦД или возилима без тих ознака које је у вези са лицем која ужива привилегије и имунитет, може се у случају дужег задржавања и чекања на прелазак државне границе или на њихову молбу за хитним преласком границе омогућити пролазак поред колоне која чека, уколико то дозвољавају инфраструктурни услови на граничном прелазу, ради доласка до места предвиђеног за граничне провере.

Члан 22

На захтев лица које управља саобраћајним средством или лица у чијем се поседу ствари налазе, полицијски службеник ће издати потврду о прегледу саобраћајног средства и ствари.

Потврда из става 1. овог члана је димензија формата - А5, а њен изглед и садржај дати су у Прилогу 1, који је одштампан је уз овај правилник и чини његов саставни део.

Поступање у складу са другим прописима

Члан 23

Када полицијски службеник при прегледу лица, ствари или саобраћајног средства пронађе предмете који нису потребни за спровођење кривичног или прекршајног поступака из надлежности Министарства, а које су у надлежности других државних органа, исте уз службена писмена предаје на даљи поступак надлежном органу.

Полицијски службеник који руководи граничним проверама

Члан 24

Полицијски службеник који руководи граничним проверама на граничном прелазу:

1) непосредним опажањем прати одвијање саобраћаја, ефикасност граничних провера, време задржавања путника и саобраћајних средстава на подручју граничног прелаза, ток саобраћаја, уз истовремено поштовање мера безбедности;

2) издаје конкретне задатке и налоге полицијским службеницима у вези граничних провера;

3) обавља примопредају печата за оверу преласка државне границе на граничном прелазу;

4) води преглед задужења и коришћења печата за оверу преласка државне границе;

5) усмерава рад и одређује приоритете граничних провера;

6) координира рад са службама интегрисаног управљања државном границом, осталим службама од значаја за вршење граничне провере и остварује контакт са суседним граничним органима и

7) у складу са кадровским и организационим могућностима обезбеђује приоритетно вршење граничних провера за лица у посебно хитним случајевима (пружање хитне медицинске помоћи, ванредне ситуације и др.) и у другим случајевима из хуманих разлога (гранична провера над организованим групама деце школског и предшколског узраста, очигледно болесним и изнемоглим лицима, тешким инвалидима и трудницама чија је трудноћа видљива или у другим оправданим случајевима);

8) сачињава Преглед задужења и коришћења печата за оверу преласка државне границе чији су изглед и садржај дати у Прилогу 2, који је одштампан уз овај правилник и чини његов саставни део.

Полицијски службеник који руководи граничним проверама на граничном прелазу у смислу овог правилника је шеф смене, помоћник шефа смене, вођа смене или други полицијски службеник кога одређује руководилац станице граничне полиције путем дневног распореда рада.

Полицијски службеник који руководи граничним проверама ван граничног прелаза у смислу овог правилника је полицијски службеник који је први наведен у налогу за извршење службеног задатка. Налогом за извршење службеног задатка је наведено место и време рада као и конкретни задаци.

Члан 25

Кад то дозвољавају кадровске и организационе могућности, поред полицијских службеника који обављају граничне провере, полицијски службеник који руководи граничним проверама на граничном прелазу одредиће најмање једног полицијског службеника који ће изван контролне кабине, између саобраћајних трака, надгледати лица и возила над којима се врше граничне провере, обезбеђивати полицијске службенике који обављају граничне провере и старати се о контролисању и одржавању режима кретања и задржавања на подручју граничног прелаза.

Полицијски службеник из става 1. овог члана на основу уоченог може предложити обављање граничне контроле на другој линији.

Члан 26

Овај правилник ступа на снагу осмог дана од дана објављивања у "Службеном гласнику Републике Србије".

Прилог 1.

**ПОТВРДА  
О ПРЕГЛЕДУ САОБРАЋАЈНОГ СРЕДСТВА / СТВАРИ**

Република Србија   
Министарство унутрашњих послова  
Управа граничне полиције  
Регионални центар \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Станица граничне полиције \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Број:  
Датум:

На основу члана 38. став 3. Закона о граничној контроли издаје се:

**П О Т В Р Д А**  
о прегледу саобраћајног средства / ствари

|  |
| --- |
| Издата на захтев \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| (име и презиме) |

Лични документ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, дана \_\_\_\_\_\_\_\_\_\_\_\_\_\_\_\_\_\_\_\_, 20 \_\_\_\_\_\_\_\_\_\_\_ године,

на улазу/излазу на граничном прелазу \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ извршен је

преглед саобраћајног средства

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
(путничко возило, теретно возило, аутобус, пловило, ваздухоплов и др.)

рег. ознака \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ државе издавања \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ствари

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

|  |  |
| --- | --- |
|  | ОВЛАШЋЕНО СЛУЖБЕНО ЛИЦЕ |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

Прилог 2.

**ПРЕГЛЕД ЗАДУЖЕЊА И КОРИШЋЕЊА ПЕЧАТА ЗА ОВЕРУ ПРЕЛАСКА ДРЖАВНЕ ГРАНИЦЕ**

Гранични прелаз: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Датум: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |
| --- | --- | --- | --- | --- | --- |
| Улаз/Излаз | Број печата | Временски период од/до | Име и презиме полицијског службеника | Потпис | Отисак печата |
|  |  |  |  |  |  |
|  |
|  |  |  |  |  |  |
|  |
|  |  |  |  |  |  |
|  |
|  |  |  |  |  |  |
|  |
|  |  |  |  |  |  |
|  |
|  |  |  |  |  |  |
|  |
|  |  |  |  |  |  |
|  |
|  |  |  |  |  |  |
|  |

|  |  |
| --- | --- |
|  | Руководилац граничних провера |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |